K. Sárközy, poslankyňa: (2002-12-12):
Predseda Národnej rady Slovenskej republiky rozhodnutím z 29. novembra 2002 č. 79 pridelil návrh vlády na odvolanie zástupcov štátu zo Správnej rady Sociálnej poisťovne a na voľbu zástupcov štátu do Správnej rady Sociálnej poisťovne na prerokovanie Výboru Národnej rady Slovenskej republiky pre sociálne veci a bývanie. Výbor Národnej rady Slovenskej republiky pre sociálne veci a bývanie návrh vlády na odvolanie zástupcov štátu do Správnej rady Sociálnej poisťovne a na voľbu zástupcov štátu do Správnej rady Sociálnej poisťovne prerokoval na 7. schôdzi dňa 5. decembra 2002 a uznesením z 5. decembra 2002 č. 48 súhlasí s predloženým návrhom vlády. Výbor konštatoval, že návrh vláde bol predložený v súlade so zákonom Národnej rady Slovenskej republiky č. 274/1994 Z. z. o Sociálnej poisťovni v znení neskorších predpisov. Výbor Národnej rady Slovenskej republiky pre sociálne veci a bývanie po prerokovaní návrhu vlády na odvolanie zástupcov štátu do Správnej rady Sociálnej poisťovne a na voľbu zástupcov štátu do Správnej rady Sociálnej poisťovne uznesením z 5. decembra 2002 č. 48 odporúča Národnej rade Slovenskej republiky 1. podľa § 7 ods. 3 zákona Národnej rady Slovenskej republiky č. 274/1994 Z. z. o Sociálnej poisťovni v znení neskorších predpisov odvolať členov Správnej rady Sociálnej poisťovne navrhnutých vládou Slovenskej republiky, a to Petra Magvašiho, Borisa Sopiru, Michala Szaba a Rudolfa Koronthályho, 2. podľa § 7 ods. 3 zákona Národnej rady Slovenskej republiky č. 274/1994 Z. z. o Sociálnej poisťovni zvoliť za členov Správnej rady Sociálnej poisťovne zástupcov navrhnutých vládou Slovenskej republiky, a to Ľudovíta Kaníka, Michala Horvátha, Ivana Švejnu, Vladimíra Tvarošku a Michala Ondrejčáka. Výbor Národnej rady Slovenskej republiky pre sociálne veci a bývanie odporúča Národnej rade Slovenskej republiky, aby odvolanie a voľba členov Správnej rady Sociálnej poisťovne sa konala verejným hlasovaním s tým, že odvolanie sa vykoná spoločne a voľba osobitne o každom návrhu. Správa Výboru Národnej rady Slovenskej republiky pre sociálne veci a bývanie o výsledku prerokovania návrhu vlády na odvolanie zástupcov štátu zo Správnej rady Sociálnej poisťovne a na voľbu zástupcov štátu do Správnej rady Sociálnej poisťovne bola schválená uznesením výboru č. 48 z 5. decembra 2002. Ďakujem. Pani podpredsedníčka, môžete otvoriť rozpravu. Z. Martináková, podpredsedníčka NR SR: Ďakujem, pani poslankyňa. Otváram rozpravu k tomuto bodu programu. Písomne sa neprihlásil do rozpravy žiaden poslanec. Otváram možnosť prihlásiť sa ústne do rozpravy. Uzatváram možnosť prihlásiť sa ústne do rozpravy a vyhlasujem rozpravu k tomuto bodu programu za skončenú. Nasleduje návrh vlády na odvolanie zástupcov štátu z Predstavenstva Národného úradu práce a na voľbu zástupcov štátu do Predstavenstva Národného úradu práce (tlač 107). A ďalším bodom programu je návrh vlády na odvolanie zástupcov štátu z Dozornej rady Národného úradu práce a na voľbu zástupcov štátu do Dozornej rady Národného úradu práce (tlač 108). Chcem vám navrhnúť, páni poslanci, panie poslankyne, aby sme zlúčili rozpravu o týchto dvoch bodoch programu. A pýtam sa, či je všeobecný súhlas na takýto postup. (Súhlasná reakcia pléna.) Ďakujem veľmi pekne. Konštatujem, že sme teda rozhodli o zlúčení rozpravy o uvedených bodoch programu. A dávam slovo ministrovi práce, sociálnych vecí a rodiny Ľudovítovi Kaníkovi. Prosím ho, aby návrh uviedol, teda oba návrhy.